Ebya paasita Mulinde bikwasizza abantu 10
Kampala | Jan 02, 2012
Bya Margaret Ziribaggwa ne Benjamin Ssebaggala
POLIISI erina olukalala lw’abantu abasoba mu 10, beenoonyerezaako ku bigambibwa nti balina kye bamanyi ku by’okuyiira omusumba Umar Mulinde asidi.
Ensonda mu poliisi zaategeezezza nti okuva Mulinde bwe yayiirwa asidi, baatandikirawo okunoonyereza kwabwe nga kati balina amannya g’abantu abakunukkiriza mu 10 abagambibwa okubeera mu lukwe luno. Abantu bano mulimu abasumba n’abagoberezi ab’amaanyi mu makanisa agenjawulo kyokka poliisi yasazeewo amannya okugakuuma nga gakyama okuva bw’eyagala okusooka okukola okunoonyereza kwayo nga tennaba kukwata boogerwako.
Mulinde nga yakayiirwa asidi waliwo abasooka okulowooza nti nkayaana za ttaka zandiba nga ze zivuddeko obuzibu buno.
Wabula Ronald Lubwama muliraanwa wa paasita Mulinde agamba nti, talina nkayaana zonna ku ttaka lye yamuguza kwe yazimba kkanisa ye eya Gosple Life Church International e Namasuba.
LUBWAMA ANNYONNYOLA
Nze naguza Mulinde ettaka we yazimba ekkanisa mu 2009 era yansasula ssente ne ziggwaayo simubanza era nayo tammanja.
Bob Kabugo omuzimbi yasooka kukolera nze ne mmulaga paasita Mulinde era y’abadde amukolera. Olunaku lwe bayiira Mulinde asidi nali wange Kabugo n’ansaba okumuwerekerako ewa pasita amusasule naye nze namulekayo.
Mu matumbi budde yakomawo ewange n’akonkona era ye yambuulira nti paasita bamuyiiridde asidi ne nkeera mu ddwaaliro e Mengo okumulaba n’ansaba ng’ende ku poliisi e Katwe nzigulewo omusango ne nkikola.
Ku Lwokubiri nabadde Busia gye byansanze nga mikwano ginkubira essimu nga biri mu mawulire nti Lubwama nnina kye mmanyi ku ky’okumuyiira asidi.
Mbadde n’okweraliikirira naye nsaba kukitangaaza nti sibeerangako na mpalana yonna ne Mulinde
lug_Latn ayr_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn